NSA level talks in trouble |
By: admin	| Last Updated: Friday, 21 August 2015 4:38 AM
नई दिल्ली : भारत और पाकिस्तान के बीच राष्ट्रीय सुरक्षा सलाहकार ( एनएसए) स्तर की बातचीत खटाई में पड़ती दिख रही है. एक तरफ जहां भारत ने साफ कर दिया है कि अलगाववादियों को पाक एनएसए से नहीं मिलने दिया जाएगा वहीं पाकिस्तान अपने रुख पर अड़ा हुआ है. इसके साथ ही पाकिस्तान ने भारत के प्रस्तावित एजेंडे पर अब तक सहमति नहीं जताई है.
भारत ने साफ कर दिया है कि यदि हुर्रियत नेता मुलाकात के लिए दिल्ली आते हैं तो उन्हें हिरासत में ले लिया जाएगा. इसके लिए सभी एजेंसियों को निर्देश दिए जा चुके हैं. इस बीच पाक अपने रुख पर अड़ा हुआ है. पाक सूत्रों के हवाले से खबर आ रही है कि वह भारत के शर्तों पर बैठक नहीं करेंगा.
इससे पहले भारत ने औपचारिक रूप से पाकिस्तान के एनएसए सरताज अजीज से कहा है कि जम्मू कश्मीर के अलगाववादी नेताओं से मिलना ठीक नहीं है. भारत बातचीत सिर्फ आतंकवाद पर करना चाहता है लेकिन पाकिस्तान ने एजेंडे को लेकर अभी तक सहमति नहीं दी है.
एनएसए बातचीत से पहले एनआईए चीफ शरद कुमार आज एनएसए अजीत डोभाल से मिलेंगे. शरद कुमार बताएंगे कि पाकिस्तानी आतंकी नवेद से पूछताछ में अब तक क्या जानकारी मिली है. शरद कुमार, डोभाल को नवेद से की गई पूछताछ और उसके टेस्ट की रिपोर्ट भी देंगे.
पाकिस्तान से राष्ट्रीय सुरक्षा सलाहकार स्तर की बातचीत के लिए सरकार ने पूरी तैयारी कर ली है. भारत ने साफ कर दिया है कि बातचीत सिर्फ आतंकवाद के मुद्दे पर होगी सूत्रों के मुताबिक सरकार ने हुर्रियत नेताओं को भी समझा दिया है कि अगर वो पाकिस्तान के हाथों में खेलेंगे तो उनसे सख्ती से पेश आया जाएगा.
हुर्रियत नेताओं की नजरबंदी और कुछ घंटों बाद ही रिहाई से सरकार ने बातचीत को लेकर अपने रूख को साफ कर दिया है. सूत्रों के मुताबिक ये बात हुर्रियत नेता को सरकार की ओर से समझा दी गई है कि पाकिस्तान के हाथों खेलने का उनको नुकसान हो सकता है. और यदि वो पाकिस्तान के साथ होने वाली एनएसए लेवल बातचीत में पाकिस्तान का औजार बनेगे तो सरकार उनसे सख्ती से पेश आएंगी.
सूत्रों के मुताबिक पाकिस्तान ने सरकार को भारत आने वाले प्रतिनिधिमंडल की लिस्ट भेज दी है. भारत और पाकिस्तान के बीच होने वाली बातचीत के लिए भी भारत सरकार ने साफ कर दिया कि आतंकवाद से संबंधित पहलुओं के अलावा किसी बात पर चर्चा नहीं होगी. कश्मीर में होने वाली सीमापार की फायरिंग पर बात होगी. आतंकवादी कैंपों पर बात होगी.
भारत सरकार- पाकिस्तान की ओर से उठाए जाने वाले मुद्दे समझौता ब्लास्ट, बलूचिस्तान और सीमापार फायरिंग पर बातचीच को तैयार है. लेकिन उससे हटकर वो किसी भी मुद्दे पर बात नहीं करेगी.
हालांकि पाकिस्तान की ओर से इस बातचीत में कई ऐसे दांव फेंके जा सकते है जिनसे वो एक बार फिर आंतकवादी गतिविधियों की जवाबदेही से बच सके. भारत सरकार डोजियर में वो तमाम सबूत दे रही है जिनसे किसी भी अदालत में पाकिस्तान खुफिया एजेंसी का आतंकवाद में रोल साफ होता है. डोजियर को अंतिम रूप दिया जा चुका है.
Web Title: NSA level talks in trouble
और जाने: ???? ????????? NSA sartaj aziz talks terrorism
First Published: Friday, 21 August 2015 4:38 AM